Mette Frederiksen (S), 2025-12-09:
Også tak for det spørgsmål.
Vi har gjort meget for at sikre, at danskerne får flere penge mellem hænderne, og det har jo en betydning, når man går ned og handler.
Nu skal jeg nok lade være med at gentage det hele.
Elafgiften forsvinder her om ganske kort tid, og det kommer til at give flere penge.
Vi har givet et lønløft i den offentlige sektor.
Der er givet nogle skattelettelser.
Vi har hævet ældrechecken.
Vi har gjort en række ting.
Vi har sænket betalingen på ældremad.
Det kommer til at få en stor betydning for nogle af vores pensionister.
Så vi har gjort meget, men vi er ikke færdige med at håndtere det her spørgsmål, og der er da ikke noget, jeg hellere ville end at sørge for, at priserne faldt i stedet for at gøre alt muligt andet politisk for at kompensere.
Jeg har også ved en tidligere lejlighed sagt, at jeg synes, at der er en udestående diskussion med alle leddene på det her område om, om de kan gøre noget mere, for at danskerne kan få de fødevarer til en pris, som er overkommelig.
Men det er ikke, fordi vi ikke har gjort noget.
Vi har gjort ganske meget, og det kan danskerne også mærke i deres privatøkonomi, men vi skal selvfølgelig være villige til at gøre endnu mere.
Jamen respekt for det.
Respekt for det.
For det er sådan set min fornemmelse, at når der ikke er andre, der har meldt sig, er det, fordi man godt ved, at man bliver målt på en anden vægt, når man melder sit kandidatur som statsminister.
Man har måske i virkeligheden fundet det meget betimeligt og meget belejligt, at al kritikken kunne rettes mod én i alle politiske diskussioner.
Så respekt for at stille sig frem.
Jeg vil dog anholde en enkelt ting.
Jeg tror ikke, at hr. Lars Boje Mathiesen taler på vegne af danskerne, når det handler om håndteringen af corona.
Det tror jeg simpelt hen ikke er rigtigt.
Jeg tror, man taler på en gruppe af danskeres vegne, som var imod nedlukningen, som var imod vaccinerne, som var imod, at vi som land kom igennem den krise.
Jeg tør sådan set godt indgå et væddemål, og jeg taler på vegne af flere danskere, om, at når en pandemi rammer Danmark, redder vi dem, vi kan redde.
Så ofrer vi ikke vores gamle, vi ofrer ikke dem med funktionsnedsættelser, vi ofrer ikke dem, der bor i Hjørring tæt på minkavlerne.
Vi står sammen, og vi passer på hinanden; nøjagtig som vi skal gøre det nu med den trussel, der er fra Rusland, og med den krig, der er startet på Europas kontinent.
Nogle vil gerne splitte – jeg kommer aldrig til at bidrage til det.
Jeg må lige sige om kontanthjælpsreformen, at mig bekendt var både SF og Radikale Venstre med i den aftale.
Jeg synes måske også, at det er at forenkle tingene lidt at sige, at alle partier til venstre for Socialdemokratiet og Socialdemokratiet er enige om alt.
Det er vi altså ikke.
Det har vi heller ikke været historisk.
Jeg står jo altså også på mål for, at vi har ført en anden uddannelsespolitik igennem de her år, end der har været tradition for i Danmark.
Vi har med åbne øjne omfordelt penge til dem, der har de færreste uddannelseskompetencer og -traditioner, fra nogle af dem, der i dag tager de længste uddannelser.
Det har vi jo gjort med åbne øjne.
Det har der jo heller ikke været enighed om blandt de røde partier om var det rigtige at gøre.
Så der er nogle uenigheder, men der er også nogle enigheder, og jeg vil da gerne i forhold til at bekæmpe ulighed give tilsagn om, at det gør jeg gerne sammen med Enhedslisten.
Børneministerens billede af, at der ikke var lys nok i vinduerne, er jo egentlig det, der har drevet os igennem mange år i forhold til at få folk i arbejde, og det er jo i vidt omfang lykkedes.
Den højeste beskæftigelse nogen sinde er mål her, mens jeg har været statsminister, og det er da noget af det, jeg er både glad for og stolt over, men det er måske også noget, som flere kunne fortjene at høre.
For det, vi bruger tid på i den politiske diskussion, er jo ofte problemerne, men tænk, vi er en situation, hvor vi aldrig har haft en højere beskæftigelse, hvor vi har lav ledighed, hvor dansk økonomi stadig væk vækster, og hvor vi har styr på de offentlige finanser.
Det skal jo så også give os albuerum til at kunne træffe nogle af de beslutninger, der skal til for at styrke både vores sociale sikkerhedsnet, men også vores velfærdssamfund fremadrettet.
Det glæder jeg mig til at samarbejde om.